
СОЦИОКУЛТУРНО ЗНАЧЕНИЕ НА РОДСТВОТО 
В СЪВРЕМЕННОСТТА 


(стратегическо използване на родството в Средните Родопи, гр. Смолян) 


Вихра Барова 


Темата за родството остава актуална и днес, макар и дълго време да е прене- 
брегвана от антропологичния и социологичен дискурс, особено що се отнася 
до съвременното развитие на Западния свят. Шнайдеровата теория, определяща 
родството като евроцентристки културен конструкт!, който на практика „не съ- 
ществува в нито една човешка култура“ (Schneider 1972: 59), отразява най-ради- 
кално този завой към отричането на кръвното родство като част от социалната 
организация на обществото и оттам отхвърлянето му като основен предмет на 
антропологията. Това отричане всъщност преформулира родството като култура, 
агентство („agency“), процес и в по-късен етап води до възраждане на научния 
интерес към него (Stone 2004: 242-43). Един сполучлив опит за преформулиране 
на родството, чрез който то същевременно да бъде „спасено от пост-Шнайдеро- 
вата вълна“ прави Джанет Карстен (Carsten 1995: 224). Тя прави опит да замести 
категорията „родство“ с по-широкия термин “свързаност“ (,relatedness^), избяг- 
вайки по този начин западните концепции за родството като биологична връзка. 
Тя настоява всеки отделен социум да бъде изследван с помощта на неговите уни- 
кални емически термини и едновременно с това се отказва от разграничаването 
между биологично и социално, което би следвало да направи възможен кроскул- 
турния анализ на родството („свързаността“), разгледано като процес на ставане 
чрез съзнателно изграждане на роднинските връзки. В крайна сметка обаче изо- 
ставянето на понятието „родство“ крие много рискове за коректния социален и 
културен анализ. Както пише Ладислав Холи: „Преименуването на един феномен 
не решава проблемите, свързани с неговата концептуализация“ (Holy 1996: 168). 

В средата на 90-те години родствените изследвания прегръщат изцяло идеята 
за родството като социален процес и родството като продукт на човешкото стра- 
тегическо действие („агепсу“). Кръвното родство постепенно бива реабилитира- 
но от теории, които свързват родствената идеология с практиката (Böck and Rao 
2000) или изследват индивидуалните стратегии на хората, използващи местните 
концепции за родството за да въздействат върху социалната структура на обще- 
ството (Schweitzer 2000: 9). Както пише Роджър Джъст: „моралът на родството и 
наборът от очаквания, които произлизат от него, не са предмет на емпирично пре- 
иначаване (или потвърждаване), защото родството е ценност само по себе си... 
неговата стойност може да бъде добавена когато и където е необходимо“ (Just 


Шнайдер дори определя родството като „интересна странност на европейската култу- 
ра“ (Schneider 1984: 201). 

“In short, the morality of kinship and Ше set of expectations that derive from it are not 
subject to empirical falsification (or confirmation) because kinship is a value in itself.” (Just 
1991: 131) 

1991: 131). Стратегическото изграждане на родствените отношения стои в ос- 
новата на „новото родство“, което, противно на очакванията на теориите за мо- 
дернизацията, не губи своята стойност в съвременността. Подновеният интерес 
към родството в Европа бива подбуден по две основни причини: демографските 
промени, като например удължената продължителност на живота и социалните 
промени, произтичащи от кризата на социалната държава на континента. Се- 
мейните мрежи на взаимопомощ се оказват решаващо допълнение към общест- 
веното подпомагане и това насочва изследователския интерес към тях. 


История на българския дискурс в изследването на родството 


Изследванията върху семейството и родството имат дълга история в българска- 
та етнографска литература. Родовата група, както и родовата солидарност се 
изследват първоначално във връзка с обичайното право (вж. Бобчев 1883, 1896, 
1902, Маринов 1894), ритуалите от жизнения цикъл, календарните празници, 
култовете към светците-покровители на рода (вж. Пешева 1960: 733; Стаменова 
1985: 139—158), а също така и като социална основа за икономическа и морална 
защита (вж. Маринов 1894: 49). Родовете много често са териториално обосо- 
бени (вж. Пешева 1958: 12-13, 1961: 530) - живеят в една махала, имотите на 
отделните семйства са в една местност (също и гробовете), а трудовата взаимо- 
помощ e норма. Произходът на патрилинейната родова група (т.нар. фамилия 
— вж. Бобчев 1906: 52; Иречек 1899: 89) се обяснява с разклоняването на „п0- 
многолюдни семейно-задружни домакинства с повече синове“ (Пешева 1980: 
305). B българската етнографска литература се отделя голямо внимание на 
т.нар. семейно-родова задруга (вж. напр. Бобчев 1906; Вакарелски 1935, 1974: 
525—532; Гешов 1887; Маринов 1891, 1894; Пешева 1965: 107-115) и наследи- 
лото я задружно домакинство (вж. Бобчев 1896; Колева 1969: 151-169; Пешева 
1961: 511—557), което е „основано върху делимата наследствена земя, но колек- 
тивизмът е запазен в труда, бита и потреблението“ (Пешева 1980: 289). Про- 
тивопоставянето на колективизма и индивидуализма в семейните и родствени 
отношения е съществен момент от социалистическата трактовка на проблема, 
макар и да се признава, че данните за съотношението между задружните и ин- 
дивидуалните домакинства са оскъдни (Пешева 1980: 291). В изследванията 
от социалистическия период важен идеологически момент е открояването на 
знаците на приемственост на задругата в съвременността (вж. Колева 1967: 
129-149; Пешева 1960: 731—754, 1964: 65—82). От друга страна, еволюциони- 
стичната теория за развитието на семейството, която се поддържа през периода, 
му предопределя праволинейно движение към индивидуалното домакинство 
(Благоев 1955: 188), при което се срещат преходни варианти, но няма регресив- 
но връщане назад (а родовата група би трябвало да се влее в съседската и се- 
лищна общност). Едно от най-изчерпателните социологически изследвания от 
края на 70-те години по проблемите на семейството - „Днешното българско се- 
мейство“, обаче дава сведения за още много преходни варианти - преходен тип 
с традиционен уклон (Кюранов 1987: 233; вж. също Макавеева 1991; Спасовска 

1980). Изследванията върху социалистическото семейство са свързани главно 
с разкриване на неговите (нови) функции и особено с неговата социализираща 
функция (вж. Пешева 1975; Симеонова 1982: 456—466; Спасовска 1980: 106). 
Разграничава се селският от градския тип семейство. Преразглежда се ролята 
на жената като работничка, съпруга, майка, общественичка (вж. Пешева 1962, 
1974: 174—192; Трополова 1971: 40-55; Илиева 1980). Модернизиращата и де- 
мократизираща политика на социализма спрямо семейството в крайна сметка 
обаче се оказва задържаща традиционните форми (вж. напр. Илиева 1980: 10, 
72; Кюранов 1987: 151; Пешева 1975: 53). 

Етноложкият интерес към рода и семейството продължава и след краха 
на социалистическата държава. Акцентирането върху стратегическото използ- 
ване на родството е логична последица от настъпилите политически и иконо- 
мически промени в страната (вж. напр. Барова 2008: 5—21; Вуков 2002: 11-27; 
Филипова — Кюркчиева 2001: 149-179; Konstantinov 2000: 132-145), обръща се 
внимание както на настъпилите промени в брака и родството (Минчева 2001: 
101-125; Гребенарова 2001: 79-99), така и на наследените от социализма от- 
ношения (Беновска-Събкова 2001: 7-25). Отделя се по-специално внимание 
на семейно-родствените отношения в отделните етнически групи (Карамихова 
1998: 73-117; Макавеева 1995: 16-30; Филипова - Кюркчиева 2001: 149-179) и 
различните региони на страната (Гребенарова 1999: 321-348; Кръстева - Бла- 
гоева 1999: 145-149; Лулева 1999: 85-102), както и на съхраняването и въз- 
раждането на традиционни практики и модели (Вуков 2005: 40-46; Иванова 
2001: 66—78; Христов 1999: 117—129). В заключение може да се каже, че всички 
изследвани аспекти на семейно-родствените отношения в България имат както 
свой уникален профил, така също и много сходства с останалите европейски 
държави. 


Един съвременен европейски родствен модел 


Само преди няколко години мащабният сравнителен проект KASS? регистрира 
наличието на уникален европейски модел на родството (Grandits 2010; Heady 
and Schweitzer 2010; Heady and Kohli 2010). Изследването на ролята на семей- 
ството и рода като източник на социална сигурност в Европа е основна задача 
на екипа на KASS, която той осъществява чрез няколко изследователски подхо- 
да. Изследователската работа протича както на макро, така и на микро равнище. 
Тя включва историческо проучване на правната, икономическа, демографска, 
политическа и културна рамка, в която се развиват отношенията между семей- 
ствата, държавата и другите социални институции през ХХ в., както и усилена 
теренна работа в 19 населени места в 8 държави, която представлява микро 


3 KASS - Kinship and Social Security. Родството и социалната сигурност – европейски 
интердисциплинарен проект с антропологичен фокус, финансиран от Шеста рамкова 
програма на Европейския съюз 

равнището Ha проекта. Работата на терен включва дългосрочно включено на- 
блюдение и работа с въпросници, които да улеснят съпоставянето на данните. 
Въпреки съчетаването на макро и микро изследвания, както и на качествени и 
количествени методи, трябва да се си има предвид, че проектът е многопластов 
и очертава по-скоро тенденции, а не крайни обобщения. 

Независимо от различните термини, с които се назовава действащата род- 
ствена група в осемте различни европейски държави, където се провежда ет- 
нографското изследване, получените резултати разкриват една и съща структу- 
ра на родство. Тя типично включва нуклеарното семейство, родителите от двете 
страни на съпружеската двойка, както и порасналите деца и тяхното потомство. 
Тази група от най-близки родственици е сравнително малка и разширяването й 
извън посоченото ядро е въпрос на индивидуален избор. Със своите сходствата 
като значение и функция тази структура илюстрира новата родствена форма в 
съвременна Европа (Segalen 2010: 249). 


Макро регионални различия 


Въпреки сходствата съществуват и някои основни разлики в родствените взаи- 
моотношения в различните европейски региони, които имат връзка с конкретно- 
то етнографско изследване. Въпреки линията Ha Хайнал (Hajnal 1965: 101—143), 
която разделя континента на Запад и Изток в зависимост от модела на късни и 
ранни бракове, по отношение на семейната взаимопомощ контрастите в евро- 
пейското родство могат да се отнесат най-вече до разделението Север-Юг. Спо- 
ред докладите на KASS основната разлика всъщност е между северозападни и 
югоизточни модели на родство (Viazzo 2010: 290—294). Може би най-значимата 
разлика между тях е между малкото северозападно домакинство и голямото до- 
макинство на югоизток, което обхваща няколко поколения. Съвместното съжи- 
телство, както и пространствената близост на отделните домакинства улеснява 
семейната взаимопомощ в Южна и Източна Европа. Съществува и обратната 
връзка: колкото по-слаба е социалната държава, толкова по-силни са родствени- 
те връзки и обратното. Така например северозападното публично устройство, 
което предполага, че семействата са освободени от осигурителни задължения, 
също така предполага, че те са освободени от поддържането на родствените 
връзки с разширеното семейство (Shorter 1977). Основавайки се на проведе- 
ните теренни работи, Хеди, Грубер и Биркан дори фиксират мислената линия 
на това деление по диагонала между Стокхолм, Швеция и Трамонти, Италия 
(Heady, Gruber and Висап 2010: 61-90). Според Сегален обаче това деление не 
е толкова видимо, тя смята, че обединяващото звено в европейското родство се 
изразява в промяната на значението на родството от термините на полза и из- 
года към термините на любов и привързаност (Segalen 2010: 249—270). В o606- 
щения доклад на Виадзо (Магго 2010: 271-294) се отбелязва, че регионалните 
различия в Европа са обект на дискусия и няма единно мнение за наличието 
на ясно деление между северозападен и югоизточен модел. Въпреки тази уго- 
ворка, като основни макро регионални различия по отношение на семейните 
стратегии могат да се посочат няколко характеристики: финансовата подкрепа 
се осъществява изключително от родители към пораснали деца на северозапад 

и от пораснали деца към родители на югоизток - тези трансфери зависят много 
от развитието на социалната държава (например, състоянието на пенсионните 
фондове); финансовите трансфери са без очакване за връщане (на северозапад) 
и такива, които създават бъдещо задължение за реципрочност (на югоизток); 
предпочитаният родствен модел на северозапад е малката и индивидуално под- 
брана група от близки родственици, а на югоизток - голямата родствена група, 
изградена посредством „познаването на рода“ — двата модела се формират в 
зависимост от отговора на въпроса на кого можеш да помогнеш и кой може да 
ти помогне в замяна; различните поколения на югоизток живеят по-често съв- 
местно и/или в пространствена близост, което се оказва от решаващо значение, 
когато се отнася до инструменталната помощ. В заключение може да се добави, 
че тези различия са в процес на динамична промяна в зависимост от промените 
в структурата на социалното подпомагане. 


Разлика между селските и градските типове семейства 


Наред с гореспоменатите отлики от значение за утвърждаването на определен 
родствен модел е и разликата между селския и градския тип семейство. По- 
гледнато от историческа перспектива семейството от земеделски тип е било 
по-многобройно и в същото време по-концентрирано в пространството. Дори 
когато поколенията са били пространствено разделени, те все още са форми- 
рали едно общо домакинство. Поддържали са се обширни вертикални и хори- 
зонтални родствени връзки и по майчина, и по бащина линия. Семейството (и 
родството) се е разбирало и като „икономическа единица“, обвързана от кръв- 
ните връзки. Социалното осигуряване е било задължение на самото семейство. 
От друга страна, в даден момент пренаселеността на домакинствата изтласква 
най-младото поколение (онези от тях, които не наследяват) към градовете. Ог- 
ромното увеличение на градската работническа класа се превръща в предизви- 
кателство за организацията на социалното осигуряване в градовете. В същото 
време селското население бива оставено без особена подкрепа от държавата 
по отношение на социалната сигурност. Това обстоятелство също предопреде- 
ля високата гъстота на родствената мрежа в селата. Селският семеен модел се 
свързва с живеещи в близост кръвни родственици от няколко поколения в съче- 
тание с широки локални родствени мрежи. От друга страна, социалните мрежи 
на градските семейства не се основават единствено на семейните връзки, но 
също така и на съседските и професионалните връзки. Това обобщено разгра- 
ничение обаче не винаги е приложимо в съвременността и в много европейски 
страни границите между селски и градски типове семейства са трудно различи- 
ми (Buchowski 2010: 295—313). 


Стратегическо използване на родството B Средните Родопи, гр. Смолян 
В емпиричната част, която представям, е направен опит за полагане на едно 


регионално микро изследване върху стратегическото използване на родството в 
рамката на общоевропейския модел. Конкретният теренен материал от гр. Смо- 

лян“ потвърждава твърдението на Буховски, че в много европейски страни rpa- 
ниците между селски и градски типове семейства са трудно различими. Наблю- 
даваните типове семейства имат както „селски“, така и „градски“ характеристи- 
ки. Що се отнася до регионалните различия между северозападна и югоизточна 
Европа, може да се каже, че Смолян е типичен представител на югоизтока по 
отношение на модела на родството. Съчетавайки количествени (социален мре- 
жов анализ) и качествени методи (включено наблюдение, интервю, анализ на 
родословни дървета) ще се опитам да съпоставя получените данни на терен с 
модела на родството, представен по-горе. 

Семейно-родствените отношения в гр. Смолян съчетават две основни ка- 
тегории — „най-близки“ и „род“. И двата термина са емически, т.е. изведени от 
терена, като най-често използвани за описанието на връзките между родствени- 
ците. Въпросникът, изработен за провеждането на мрежовия анализ (за подроб- 
ности вж. Вагоуа 2010: 49-62), описва съдържанието на тези категории, зада- 
дено като норма от самите интервюирани. Така например за „най-близките“ се 
твърди, че това са хората, с които прекарваш семейните празници, с които имаш 
общ имот, общ бизнес; това са хората, които си помагат и т.н. На базата на тези 
предварителни отговори, описващи до известна степен социални практики, но 
понякога и само норми на поведение, въпросникът се опитва да разкрие реал- 
ния състав на „най-близките“ и да провери дали това са единствено роднините, 
дали те живеят в едно населено място или в различни и какво ги обединява 
и мобилизира за съвместно действие. Тези „най-близки“ хора могат да бъдат 
разгледани като сегмент на „first-order zone“, в смисъла, който влага Боасеван. 
Това ca егоцентричните първични мрежи или зони от първи ред (first-order 
гопез“) на мрежата, които представят всички личности, с които егото има со- 
циални отношения и лично познанство, както и взаимодействието между тях 
(Barnes 1969: 59; Boissevain 1973: 125-148). Анализът на данните, получени 
чрез въпросника, ще изследва осем основни отношения/полета на взаимодейст- 
вие: гостувания; свободно време; родови срещи; домакинство; трудова дей- 
ност; финансова помощ; инструментална помощ (услуги); емоционална nod- 
крепа в кризисна ситуация. Съставът на „рода“ (или групата по произход) от 
своя страна има повече нормативен (и мобилизиращ) характер и само отделни 
сегменти в него реално си взаимодействат. Само като пример, в два от изследва- 
ните от мен родове близките декларират (включително чрез генеалогии и дру- 
ги документи), че броят им е в първия случай - 700 души, а във втория — 110 
души. Несъмнено тази бройка и връзката на всички родственици помежду им 
е важна за тях сама по себе си, но социалните мрежи на представителите и от 
двата рода така и не надхвърлят интимния кръг на „най-близките“, така, както 
се случва и в по-малките родове. Дори когато тези мрежи включват втори, даже 


Теренната работа е извършена в периода 2006-2008 г., като част от дисертационния 
ми труд „Културен обмен при развитието на семейно-родствените мрежи между се- 
лото и града“ (2009). 

Нормата, която означава ‘най-близките родственици”, според интервюираните е — 
родствениците до първи, втори братовчеди. 

трети братовчеди те рядко стигат до пределната бройка от 20 души. Съставът на 
тези 10 или 20 душии ролята, която те заемат в социалната мрежа на индивида, 
разкриват основния профил на семейно-родствените отношения. В конкретно- 
то мрежово изследване теренният материал се базира на 18 ключови информа- 
тори, с които са провеждани редица предварителни разговори под формата на 
интервюта и събиране на биографични данни. Последният етап от работата с 
тях (с помощта на специализиран въпросник) даде като резултат една мета- 
мрежа (създадена от персоналните мрежи на всеки от информаторите), която 
обхваща 186 души. Така събраната информация съдържа в допълнение данни 
за характера на връзките (в зависимост от дейностите, които засягат), както и 
основни данни (атрибути) за участниците (агенти) в мрежата - възраст, пол, 
местоживеене, професия и вида връзка, която ги свързва. 


Анализ и резултати 


Получените резултати не могат да претендират, разбира се, за крайни обоб- 
щения, тъй като те са базирани не на обширно емпирично социологическо из- 
следване, а на микро изследване, засягащо мрежовото поведение на индивида 
и на малката семейно-родова група, очертана с помощта на мрежовия анализ. 
Взаимовлиянието между социалната среда, структурата на мрежата, съдържа- 
нието на връзките и индивидуалното поведение е решаващото в случая (вж. 
Boissevain 1973: 126). 


1. Връзката родители-деца. 


Дали семейното ядро представя наистина ядрото на семейно-родствената 
мрежа? Това е така само в б от случаите, които се различават в зависимост от 
възрастта на анкетираните. Четирима от тях са по-млади от 40 години и двама 
са на възраст над 80 години. Тяхната зависимост от семейството е свързана с 
по-слабата икономическа позиция, която се обуславя от тяхната възраст. Про- 
дължителната зависимост на най-младото поколение от по-възрастното е ха- 
рактерна черта на европейския югоизточен модел на родството, изразяваща се в 
съвместно живеене или живеене в близост на две или повече поколения. 


2. Връзката между братя и сестри. 


Седем от тринайсет омъжени жени посочват своя брат като основен из- 
точник на пари, услуги и подкрепа по време на кризисни ситуации. Братът на 
майката изиграва същата важна роля в пет от случаите. Във всяка от анкетите 


в Представителната извадка включва данните, събрани от шестнайсет жени и двама 
мъже. Пет от жените и един от мъжете живеят извън населеното място (гр. Смолян, 
Устово и Райково включително). Един мъж и четири жени са от най-младото поко- 
ление (до 40 год.), осем жени ca на средна възраст (40—65 год.) и един мъж и четири 
жени са представители на най-старото поколение (65-90 год.). Осем от жените са 
учителки (най- широко разпространената и феминизирана професия в Родопите), че- 
тири са пенсионирани и останалите четири са на държавна работа. Напротив, двама- 
та мъже са самостоятелно заети лица. Тринайсет от жените са встъпили в брак, както 
и по-възрастният от мъжете. 


БългАРСКА ЕТНОЛОГИЯ, БР. 3 (2013) / 343 


(n=18) връзката между братя и сестри (в предоставянето на пари, услуги и под- 
крепа) доминира над връзката между родители и деца (13 от 18 анкетирани). 
Единственото изключение от тази тенденция може да се регистрира в областта 
на финансовата помощ, където децата са посочвани по-често като източник на 
средства (8 анкети). Последното отново е пример за сходство с югоизточния 
модел. 


3. Връзката между първи братовчеди. 

Силата на връзката между братя и сестри се простира и до отношенията 
между първи братовчеди, въпреки че тяхната връзка е по-слаба. Братовчедите 
са ангажирани с предоставянето на помощ в 6 от анкетите и вземат участие в 
общ бизнес на анкетираните в 3 от анкетите. 


4. Разликата в отношенията с роднините по бащина линия и по майчина 
ЛИНИЯ. 


Съществува разлика в отношенията между първите братовчеди от страна 
на майката и първите братовчеди от страна на бащата. Освен това има сфери на 
обмен, в които жените като цяло, както и роднините по майчина линия, са пред- 
почитани пред мъжете и/или роднините по бащина линия. Това се забелязва 
най-вече в кризисни моменти, когато е необходима специализиран вид помощ 
(например при подготовка на погребение). В подобни обстоятелства инстру- 
менталната и емоционалната помощ изглеждат разделени на мъжка и женска 
сфера на обмен. Във кризисни и извънредни ситуации (включително и ритуали- 
те на преход) братовчедите от страна на майката са предпочетени пред братов- 
чедите по бащина линия в 5 от б анкети, съдържащи данни по този въпрос. При 
търсенето на финансова и инструментална помощ отношението между бащи- 
ната и майчината линия се изравнява, като се добавя и връзката с братовчедите 
на съпруга (2х2х2). 


5. Видове помощ и пол. 


При търсене на специализирана помощ отново се вижда разделението на 
мъжка и женска сфера на обмен. Например правенето на административни услу- 
ги се оказва „мъжка“ работа в 13 от анкетите. Даването на парична помощ също 
е мъжка заслуга в 7 от анкетите. Мъжете са посочени и като основните органи- 
затори на родовите срещи в 9 от анкетите (вж. обобщените резултати в табл. 1). 


Таблица 1. Видове помощ в зависимост от пола (доминиране на мъ- 
жете при извършване на административни услуги, финансова по- 
мощ, организиране на родовите срещи). 


Правене на услуги 


общо 
да не 
M 43 59 102 
X 16 68 84 


общо 59 127 186 

6. Професия на родствениците. 


Дейностите, посочени като характерни за мъжете, са свързани с друг важен 
атрибут - професията на родствениците. Различни видове експерти отговарят 
за различни сфери на обмен. Например хората отговорни за родовите срещи и 
направата на родословните дървета са предимно учители, историци и други ин- 
телектуалци, които заемат високи обществени постове (в 9 от 14 анкети). Друг 
вид хора със специални позиции се свързват с инструментална помощ. Така 
например в кризисни ситуации трима от анкетираните ангажират адвокати от 
семейно-родствената си мрежа, а седем от тях търсят помощ от мениджъри на 
частни фирми, които също така са и техни роднини. 


7. Развитие на родословието и ролята на средното поколение. 


Притежаването на генеалогични познания за рода е свързано с влияние в 
общността. Познаването на родословието дава възможност и авторитет да се 
управляват отношенията между различните поколения. От анкетата става види- 
мо, че това познание се развива от хора от средната класа и елита, които освен 
това не са представители на най-старото поколение (65-90 г.), а са част от сред- 
ното поколение (40-65 г.) и са и основните организатори на родовите срещи. 
Може да се направи извод, че най-старото поколение е носител на паметта, а 
средното поколение управлява паметта. Гакова е възрастовото разпределение в 
10 от 14 анкети (вж. обобщените резултати в табл. 2). 


Таблица 2. Ролята на средното поколение при организирането 
на родовата среща. 


Организиране на родовата среща 
общо 
да не 
(65-90 г.) 6 41 47 
(40-65 г.) 23 74 97 
(до 40 г.) 0 42 42 
общо 29 157 186 


8. Важни отношения в родното място. 


Миграционните процеси са много важна част от живота на планинските 
жители. Шест от анкетираните са мигрирали към големите градове на Бълга- 
рия, а други двама са се преселили в Смолян от околните села, като всички 
останали имат роднини извън населеното място (включително и „най-близки“ 
- като деца или братя и сестри). В резултат на това очакваната от тях помощ 
много често идва отвън. Така например 11 от анкетираните ще потърсят фи- 
нансова помощ извън Смолян, 9 от анкетираните ще помолят за услуга хора от 
други градове (или села), 11 от анкетираните ще потърсят подкрепа в кризис- 
на ситуация от хората, които са останали да живеят в родното им място. Тези 
силни отношения с родното място също потвърждават сериозния ангажимент 

към роднините, защото дори и когато хората търсят експерти (за изпълнение на 
различни видове услуги), те предпочитат познати лица от семейно-родствения 
си кръг. Всичко казано дотук предполага, че генеалогичното знание е наистина 
много важна част от родствената политика. Не е случаен фактът, че хората от 
региона обръщат специално внимание на разработването на така наречените 
“родови индекси“, в които са вписани не само имената на роднините и техните 
отношения, но също така и данни за тяхната образователна степен и професия. 


Структура на горските родови кооперации 


Познаването на родословието намира още един практически израз, който е 
свързан с кооперативното управление на земята. То представлява също така 
един компромис между провежданата реституция и необходимостта OT уед- 
ряване на поземлената собственост (вж. Капей 1996; 1998). Горските коопе- 
рации, които са често срещано явление в региона (вж. Cellarius 2000), в някои 
случаи са базирани на групата по произход и на свой ред могат да послужат 
като пример за формирането на родството като мрежа от стратегически отно- 
шения. В Устово (едно от 3-те селища, които са включени в територията на гр. 
Смолян) например, съществуват две горски кооперации, базирани на общия 
произход, едната от които може да се счита за успешна инициатива, а другата 
- за провалена. 

Първата кооперация — „Средногорец“, се състои от всички наследници на 
прадядо Иван С., т.е. от всички деца на неговите деца (които са починали към 
момента на създаване на кооперацията). С други думи, наследниците са много, 
защото родоначалникът Иван С. има единайсет деца, осем от които създават 
потомство, като всеки един от осемте братя и сестри има на свой ред по три- 
четири деца. Иван С. е богат човек и оставя завещание, в което разпределя зна- 
чително количество гори по равно на всеки от наследниците си без значение от 
техния пол. Петдесет години след оформянето на завещанието неговите внуци 
решават да не разделят земята на полагащите им се парцели. Кооперацията е 
пример за съюз, основан на родствени връзки. Всичките двайсет и четири пър- 
ви братовчеди членуват в кооперацията заедно с някои от техните съпруги и/ 
или деца. В крайна сметка кооперацията се състои от четиридесет души, които 
са кръвни роднини или роднини по сватовство. Изглежда че в този случай пол- 
зата от кооперирането е по-голяма от цената на отказа от самостоятелно стопа- 
нисване на земята. 

В следващия случай родствената група и кооперацията се различават в 
много отношения. Групата произхожда от брак между баба Сива и нейния съ- 
пруг Атанас K. — и двамата родом от Устово. Те имат осем деца в следващото 
поколение (родени между 1898-1915; 5 Е, 3 М), двайсет и седем внуци в трето 
поколение, трийсет и девет внуци в четвърто поколение и трийсет и три правну- 
ци в пето поколение. Първите пет деца на Сива и Атанас взимат своите съпрузи 
от същото населено място, а останалите три деца (2 Е, 1 M) се женят за хора 
от най-близките села (Смолян и Райково). В третото поколение (по време на 
ранното социалистическо управление - 50-те, 60-те години) браковете извън 
селището преобладават (само три от двайсет и два Opaka са в същото населено 

място). В четвърто поколение само десет от двайсет и пет брака са сключени 
на територията на Смолян. В същото време комитетът по организирането на 
срещите на рода” се състои от петима души (3 М, 2 Е), като всички те живеят в 
Устово и са от трето поколение на групата по произход. Първата родова среща 
се провежда на 2 май 1963 г. по случай 85-тия рожден ден на баба Сива. 

На практика баба Сива e провъзгласена от своите потомци за родоначалник 
на родствена група, отчитана само по майчина линия - 23 първи братовчеди от 
женска страна. Това е съюзът, който естествено е съществувал през годините по 
отношение на взаимопомощта и териториалната близост. Създадената горска 
кооперация обаче следва и двете линии на рода, както се полага по закон. По 
този начин 350 декара гори биват наследени от 63 души. Много от наследници- 
те нямат реална връзка помежду си, независимо от факта, че са роднини. Си- 
нът на племенничка на Атанас К. се заема с организацията, родът му плаща по 
400 лева заплата, но инициативата не успява. Интересното е, че на роднинските 
връзки продължава да се разчита, въпреки неуспехите. А успешните инициати- 
ви на по-далечни родственици, приятели и съседи оправдават надеждата, че не- 
щата „рано или късно ще потръгнат“. С други думи, колкото и оптимистично 
да звучи, роднините не престават да мислят, че могат да разчитат един на друг, 
дори когато фактите говорят друго. Надеждата конфликтите да бъдат разреше- 
ни надделява над отчуждението. 


Заключение 


В заключение може да се каже, че научният дискурс за родството преминава 
през редица радикални трансформации - от обявяването на неговата несъсто- 
ятелност (Schneider 1972: 59) до повторното възраждане на интереса към него 
чрез изследвания върху стратегическото изграждане на родствените отношения 
(Schweitzer 2000: 9) и ролята на семейната взаимопомощ при осъществяване на 
общественото подпомагане. Подновеният интерес към роднинските връзки в 
Европа се дължи в голяма степен на настъпилите демографски и социални про- 
мени, свързани с кризата на социалната държава на континента. Някои послед- 
ни сравнителни разработки върху европейската родствена култура разкриват 
единен модел Hà родството, който въпреки регионалните различия e регистри- 
ран във всички изследвани държави (Grandits 2010; Heady and Schweitzer 2010; 
Heady and Kohli 2010). Този модел е свързан най-вече със засилен обмен между 
поколенията, включващ нуклеарното семейство, родителите от двете страни на 
съпружеската двойка, както и порасналите деца и тяхното потомство (Segalen 
2010: 249). Останалите роднински връзки, които се поддържат, са съзнателно 
подбрани и не включват всички членове на разширеното семейство. Въпреки 
това, забележителното е, че тези връзки запазват своята значимост и функция 
и се радват на значителна устойчивост спрямо промените (модернизационни, 


7 Типична за региона инициатива по опознаването на рода и общия корен. 

урбанизационни и секуларизиращи). Това е така може би защото: „Родство- 
то носи със себе си една допълнителна стойност, която прави сдружаването с 
роднините по-желано от това с останалите“ (Davis 1977: 222). Тази стойност 
рефлектира върху много от решенията и действията на индивида и както казва 
Джъст в изследването си за малкия гръцки остров Меганиси - тя може да бъде 
добавена когато и където е необходимо (Just 1991: 131; Just 2000). На фона на 
тези нови европейски изследвания, които спомагат за реабилитирането на род- 
ството като предмет на антропологията, едно регионално микро изследване на 
родствените отношения в Средните Родопи, гр. Смолян вече не изглежда като 
изследване на останка от миналото, която в скоро време ще бъде преодоляна. 
Напротив, то само допълва картината на родството в общото европейско се- 
мейство, от което България не прави изключение. Резултатите от изследването 
потвърждават югоизточния тип модел на родство, характерен за този регион на 
Европа (Viazzo 2010: 271-294). За този модел е типичен по-засиленият обмен 
между поколенията и поддържането на връзки с по-широк кръг от родственици. 
Формирането му зависи от изпълнението на конкретни стратегии по изгражда- 
нето на родствените връзки, които биват включващи и изключващи. 

Деликатната тема за обмена между поколенията, който протича не само 
по време на празниците, но и в делниците - под формата на пари, услуги и 
труд, изисква и специфични методи на изследване, т.е. методи, чрез които да 
се избегнат капаните на нормите, които хората са склонни да декларират като 
всекидневна практика. Търсенето на действителните параметри на взаимоотно- 
шенията вътре в семейно-родствената мрежа оправдава напълно използването 
на методиката на социалния мрежов анализ. Тази методика спомогна за изясня- 
ването и разграничаването на двете основни емически понятия в изследване- 
TO — „най-близки“ и „род“, както и за разграничаването на действителните от 
нормативните връзки. Получените данни от изследването могат да послужат 
и за по-нататъшен анализ на семейно-родствените отношения в други регио- 
ни на страната и Европа. И така, кои са основните черти на изследваните от 
мен семейно-родствени връзки? Кръгът на „най-близките“, който според ин- 
тервюираните включва децата, родителите, но също и братята, сестрите, пър- 
вите братовчеди, е единият от сегментите, който формира семейно-родствената 
мрежа от връзки. Групата по произход, от друга страна, се обединява от общия 
родоначалник, който е необходимото условие за съществуването й. По моите 
наблюдения от терена родословното дърво най-често включва до осем поко- 
ления, като представители на максимум пет от тях участват в родовите срещи, 
а активни връзки има главно между три поколения, тъй като най-старите (над 
85-90 г.) и най-младите (децата) представители на рода не са в състояние да 
поддържат такива връзки. Селективните връзки между трите действащи поко- 
ления на рода представляват другия основен сегмент на родството в Средните 
Родопи, Смолянско. 

Родството, като основа на социалните отношения, може да обслужи раз- 
лични видове стратегии - като започнем от оцеляването и стигнем до прос- 
перитета и лобирането. Видът на стратегиите е свързан с обхвата на мрежите 
за взаимопомощ, като най-близките участват във всекидневната взаимопомощ, 

докато големият род е от значение при постигането на по-високи икономически 
и социални цели. В междинно положение спрямо обхвата на мрежите се намира 
и стратегията за стабилност, за постигане на социална сигурност. Този проблем 
може да се разреши както в рамките на семейството, така и с помощта на по- 
опосредствени връзки. Всички тези видове стратегии могат да се наблюдават на 
терена и са още едно доказателство за реалното съществуване на семейно-род- 
ствените мрежи, които работят съвместно или често пъти заместват дейността 
на формалните институции - чрез неформално социално осигуряване, чрез не- 
формална благотворителност и неформален труд. Или с други думи, чрез не- 
формални форми на взаимопомощ, основани на доверието в личната мрежа от 
контакти. По този начин семейно-родствената мрежа гарантира оцеляването, 
сигурността и напредъка на своите агенти, които се учат да живеят без подкре- 
пата на социалната държава. 

Vihra Barova 


Abstract 


The paper traces the modern transformations in anthropological and sociological discourse 
on kinship in world and European scale. At the same time the author focuses on the develop- 
ment of the Bulgarian ethnological discourse on the topic. A contemporary European kin- 
ship model, based on a comparative study combining qualitative and quantitative methods, 
is presented as an example of the current understanding of the socio-cultural significance of 
kinship. In the empirical section of the paper an attempt is made for positioning a regional 
micro study on the strategical use of kinship in the framework of the general European model 
by combining quantitative (social network analysis) and qualitative methods (participant ob- 
servation, interview, analysis of kinship trees). The specific analysis also reveals a few pre- 
cise characteristics of family-kinship relations in the Middle Rhodopes, the town of Smolyan, 
pertaining to the parents-children relationship, the relationship between brothers and sisters 
and first cousins, relations with relatives from the maternal and paternal lines of decent, the 
role of different generations in maintaining kinship relations and the connection between the 
kinship group and other forms of cooperation. 


